Document ID: 32011D0127

A BIZOTTSÁG HATÁROZATA
(2011. február 24.)
az Írország által kérelmezett eltérésnek a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján való engedélyezéséről szóló 2007/697/EK határozat módosításáról
(az értesítés a C(2011) 1032. számú dokumentummal történt)
(Csak az angol nyelvű szöveg hiteles)
(2011/127/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vizek mezőgazdasági eredetű nitrátszennyezéssel szembeni védelméről szóló, 1991. december 12-i 91/676/EGK tanácsi irányelvre (1) és különösen annak III. melléklete (2) bekezdésének harmadik albekezdésére,
mivel:
(1)
Amennyiben egy tagállam évente és hektáronként a 91/676/EGK irányelv III. melléklete (2) bekezdésének második bekezdése első mondatában és a) alpontjában meghatározott mennyiségtől eltérő mennyiségű szerves trágyát kíván felhasználni, a kérdéses mennyiséget objektív kritériumok - például a növénykultúrák hosszú vegetációs időszaka és nagy nitrogénfelvétele - alapján kell meghatározni oly módon, hogy az ne akadályozza az irányelv 1. cikkében meghatározott célok elérését.
(2)
A Bizottság elfogadta a 2007/697/EK határozatot az Írország által kérelmezett eltérésnek a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv (2) alapján való engedélyezéséről, amelyben lehetővé tette Írország számára a legalább 80 % legelőt magukban foglaló gazdaságokban évi és hektáronkénti 250 kg, szerves trágyából származó nitrogén alkalmazását.
(3)
A 2007/697/EK határozattal engedélyezett eltérés körülbelül 5 000 ír gazdaságot érint, ami az összes szarvasmarha- és juhtelep 2,7 %-át, a teljes legeltetett állatállomány 10 %-át és a teljes nettó mezőgazdasági terület 4,2 %-át jelenti. A 2007/697/EK határozat 2010. július 17-én hatályát veszti.
(4)
Írország 2010. május 12-én az eltérés időbeli hatályának kiterjesztése iránti kérelmet nyújtott be a Bizottsághoz. A kérelem indokolást is tartalmaz a 91/676/EGK irányelv III. melléklete (2) bekezdésének harmadik albekezdése szerinti objektív kritériumok alapján.
(5)
Írország a 2010 júliusa és 2013 decembere közötti időszakra új cselekvési programot fogadott el, amely elsősorban a 2010. június 30-ig tartó cselekvési program intézkedéseit viszi tovább, és Írország egész területén alkalmazandó.
(6)
A 91/676/EGK irányelv végrehajtásáról szóló negyedik jelentés megállapítása szerint Írországban a vízminőség a 2004-2007 közötti időszakban általában stabil vagy javuló volt. A felszín alatti vizek esetében, az ellenőrző állomások 2 %-a mért átlagosan 50 mg/l feletti, 74 %-a pedig 25 mg/l alatti nitrátkoncentrációt. A felszíni folyóvizek esetében, az ellenőrző állomások 97 %-a mért átlagosan 25 mg/l alatti nitrátkoncentrációt, és sehol sem mértek 50 mg/l feletti nitrátkoncentrációt. A tavak 93 %-át minősítették oligotrófnak vagy mezotrófnak, 7 %-át pedig eutrófnak vagy hipertrófnak.
(7)
Az állatállomány nagyságrendje 2004 és 2007 között tovább csökkent: a szarvasmarha esetében mintegy 4 %-kal, a juh esetében 19 %-kal, a sertés esetében 4 %-kal, a szárnyasok esetében pedig 7 %-kal (3). A szerves trágyából származó szerves nitrogén és az ásványi nitrogén éves felhasználása 5 %-os, illetve 17 %-os csökkenést mutatott. Az összes megművelt terület 3 %-kal, 4,28 millió hektárra csökkent, míg a mezőgazdasági területek több mint 90 %-a továbbra is legelő.
(8)
Az eltérés időbeli hatályának kiterjesztése iránti kérelemben hivatkozott tudományos adatok, valamint azon intézkedések, amelyek meghozatalára Írország a 2010 júliusa és 2013 decembere közötti időszakra vonatkozó cselekvési programjában kötelezte magát, arra engednek következtetni, hogy az eltérés engedélyezésének 91/676/EGK irányelv szerinti feltételei - például a növénykultúrák hosszú vegetációs időszaka és nagy nitrogénfelvétele - továbbra is teljesülnek, és az eltérés nem akadályozza a szóban forgó irányelvben meghatározott célok elérését.
(9)
Annak érdekében, hogy az érintett legelőgazdaságok továbbra is igénybe vehessék az eltérést, a 2007/697/EK határozat időbeli hatályát indokolt kiterjeszteni 2013. december 31-ig.
(10)
A Bizottsághoz eljuttatandó, a 2007/697/EK határozat szerinti jelentés benyújtási határidejét azonban az adminisztratív terhek csökkentése érdekében indokolt akként módosítani, hogy Írország részére a jelentéstételi kötelezettségek tekintetében csupán egy határidő kerüljön megállapításra.
(11)
Az e határozatban előírt intézkedések összhangban vannak a 91/676/EGK irányelv 9. cikke alapján létrehozott nitrátügyi bizottság véleményével,
ELFOGADTA EZT A HATÁROZATOT:
1. cikk
A 2007/697/EK határozat a következőképpen módosul:
1.
Az 1. cikk helyébe a következő szöveg lép:
„1. cikk
A Bizottság az ebben a határozatban meghatározott feltételek mellett engedélyezi a 2006. október 18-án kelt levélben Írország által kérelmezett, a 91/676/EGK irányelv III. melléklete (2) bekezdésének második albekezdése első mondatában és a) pontjában előírt mennyiségnél több szerves trágya felhasználására vonatkozó eltérést, valamint a szóban forgó eltérés időbeli hatályának a 2010. május 12-én kelt levélben Írország által kérelmezett kiterjesztését.”
2.
A 8. cikk (1) bekezdésének második albekezdése helyébe a következő szöveg lép:
„Ezeket a térképeket minden évben legkésőbb júniusig be kell nyújtani a Bizottsághoz.”
3.
A 11. cikk helyébe a következő szöveg lép:
„11. cikk
Alkalmazás
Ez a határozat a European Communities (Good Agricultural Practice for Protection of Waters) Regulations 2010 (Statutory instrument No 610 of 2010) szerint végrehajtott ír cselekvési programmal összefüggésben alkalmazandó.
Ez a határozat 2013. december 31-én hatályát veszti.”
2. cikk
E határozat címzettje Írország.
Kelt Brüsszelben, 2011. február 24-én.

Labels: 18
15
1
20